У Вікіпедыі ёсць артыкулы пра іншых асоб з прозвішчам Камоцкая.
**Кася Камоцкая** (нар. 22 чэрвеня 1963, Мінск) — беларускі музыкант, бард.

Біяграфія
---------

Нарадзілася ў Мінску 22 чэрвеня 1963 года. Бацькі — Ада Яўгенаўна і Альфрэд Васільевіч. Дзявочае прозвішча — Чалей. Вучылася ў мінскай школе № 24 (з ухілам на нямецкую мову). Скончыла гістарычны факультэт БДУ (1985), аспірантуру (спецыялізацыя навуковы камунізм, 1988). Пасля заканчэння вучобы размеркавалася ў сацыялагічную лабараторыю пры БДУ, аднак працавала тут нядоўгі час. Пасля звальнення з лабараторыі працавала ў часопісе «Спадчына», дзе займалася перакладамі з польскай на беларускую мову. Аўтар і вядоўца музычнай праграмы «ПраРок» на 8 канале (1994—1995). У другой палове 90-х займалася журналістыкай, працавала на радыё «101,2» (1995—1996) і «Радыё Рацыя».

У 2000-х Кася Камоцкая занялася дакументальным кіно. Першы фільм убачыў свет у 2004 годзе, ён быў прысвечаны жыццю Васіля Быкава. Звычайна займае пасаду прадзюсара, зрэдку сцэнарыста. Па стане на 2014 год зняла сем карцін.

Былая жонка беларускага паэта і музыканта Алеся Камоцкага (разыйшліся ў 1991 годзе, аднак афіцыйна стасункі не скасавалі да 2000), ад шлюбу нарадзілася дачка Кася. Другім мужам (2000) стаў рэжысёр дакументальнага кіно Віктар Корзун.

Музычная дзейнасць
------------------

Пачала займацца музыкай пад канец 1980-х гадоў, выконваючы бардаўскія песні разам з мужам Алесем Камоцкім. Неўзабаве Кася Камоцкая стала спяваць адна. Для запісу на радыё ў 1991 да Касі далучыліся іншыя музыкі. Так нарадзіўся гурт Новае Неба, які першапачаткова меў акустычны склад (дзве гітары, віяланчэль і скрыпка). Пазней запісваліся электрычныя альбомы калектыва, адбываліся шматлікія канцэрты. Пад назвай Новае Неба выдадзена 6 альбомаў, і яшчэ два ўбачылі свет у XXI стагоддзі. Электрычны склад калектыва праіснаваў да канца 90-х, у пачатку 2000-х час ад часу збіраўся акустычны склад.

Кася Камоцкая выпускала шмат сольных песень, а таксама ўдзельнічала ў запісе шэрагу музычных зборнікаў. Самым вядомым падобным праектам стаў «Народны альбом» (1997).

У рэпертуары песні на вершы сучасных беларускіх паэтаў (Ігара Бабкова, Адама Глобуса, Анатоля Сыса, Міхала Анемпадыстава і іншых).

Дыскаграфія
-----------

### Новае Неба

* Дзеці чорнага гораду (МС, 1991)
* Сон у трамваі (МС, 1994)
* Go Home! (МС, 1995)
* Мая краіна (МС, 1996)
* Лепшае (CD, 1999)
* Цэпеліны (CD, 1999)

### Кася Камоцкая & Новае Неба

* Акустыка (live-акустыка, 2005)
* Лепшае (зборнік, 2006)

### Удзел у зборніках

* Народны Альбом (1997)
* Вольныя танцы: слухай сваё (1999, BMAgroup)
* Вольныя танцы: Новая альтэрнатыва (2000, BMAgroup)
* Сэрца Эўропы in rock (2001)
* Генералы айчыннага року (2004)
* Песні свабоды-2 (2006)
* Прэм’ер Тузін 2006 (2006)
* Belarusian Red Book. Music of Belarus (2008, Германія)

Узнагароды
----------

«Рок-карона» у намінацыі «Рок-князёўна» на цырымоніях 1994 і 1995 гадоў. У 1996 годзе адмовілася ад чарговага ўручэння гэтай узнагароды. «Лепшы аўтар тэкстаў года» на «Рок-каранацыі-96». Спецыяльны прыз ад газеты «Наша Ніва» на Рок-каранацыі '98 за *«За адмысловы паэтычны густ»*.

Зноскі
------

1. 1 2  *Тамковіч, Аляксандр*. Рок-князёўна Кася Камоцкая  (бел.).  Новы Час (30 жніўня 2014). Архівавана з першакрыніцы 29 жніўня 2020. Праверана 29 жніўня 2020.
2. ↑  Будкін Сяргей, Сьвярдлоў Павал, Жбанкоў Максім. Залатыя дыскі беларускага рок-н-рола. Гурт Новае Неба
3. ↑  *Будкін, Сяргей*. 25 жанчын, без якіх не было б беларускай музыкі (+ аўдыё)  (бел.).  Будзьма беларусамі! (2 мая 2013). Архівавана з першакрыніцы 4 красавіка 2020. Праверана 4 красавіка 2020.
4. ↑  Мартыненка В. Мяльгуй А. 222 альбомы беларускага року і ня толькі… — Мн.: БМАgroup, 2005. С. 302—304.
5. ↑  "V/A :: Рок-каранацыя-98" (in ru). *Музыкальная газета* (18). 1999.. Retrieved on 2020-08-29.

Літаратура
----------

* *С.К. Д.П.* КАМОЦКАЯ КАСЯ (Камоцкая Кася, Kamockaja Kasia) // Энцыклапедыя беларускай папулярнай музыкі (бел.) / уклад. Дз. Падбярэзскі і інш. — Мінск: Зміцер Колас, 2008. — С. 130. — 368 с. — 2 000 экз. — ISBN 978-985-6783-42-8.

Спасылкі
--------

* Сто бардаў свабоды. Кася Камоцкая / Бібліятэка Свабоды XXI стагоддзя / Радыё Свабоды
* Кася Камоцкая, белая и пушистая / Інтэрв’ю Музыкальной газете

|  |  |
| --- | --- |
| ⚙️   Тэматычныя сайты | Discogs · MusicBrainz |